### Beslutninger

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 13. august 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA [adresse], KF, DD, M OG ALT

Baggrund:

Den fritidspædagogiske vision, som Aarhus Byråd vedtog i 2021, lægger vægt på at skabe gode børne- og ungeliv gennem stærke fællesskaber, meningsfuld deltagelse og trivsel i hverdagen. I lyset af denne vision har både nationale og lokale aktører i de senere år udtrykt bekymring over børns stigende brug af smartphones – særligt i fritidsmiljøer, hvor nærvær og sociale relationer er centrale.

Trivselskommissionen har blandt sine anbefalinger fremhævet behovet for tydelige rammer og styrkede fællesskaber, der kan støtte børn i at finde en sund balance i deres skærmbrug. Forskning, blandt andet formidlet i Osvald Andresen bog Vanedyr, peger på mulige negative konsekvenser af overdreven smartphone-brug i forhold til børns fordybelse, relationer og generelle trivsel. Trivselskommissionen konkluderer på den baggrund, at børns smartphonedebut bør udskydes til 13-årsalderen, og dermed efter 6. klasse.

I [adresse] oplever mange pædagoger og klubmedarbejdere i UngAarhus, at smartphones kan udfordre børns deltagelse og engagement i fælles aktiviteter. Dog er der også forskellige oplevelser og tilgange til brugen af smartphones i det pædagogiske arbejde – nogle ser dem som et muligt redskab til dialog og inklusion, mens andre fremhæver behovet for begrænsning og tydelige rammer. Samtidig må personalet ikke gribe ind i privat ejendom, som en smartphone er, hvilket stiller personale og børn i daglige dilemmaer.

Samtidig efterspørger mange forældre klare retningslinjer, der kan understøtte børns aktive nærvær og deltagelse i fritidslivet. Hertil kommer, at børn og forældre oplever et pres på, hvilke børn, der har/må og ikke har/må anvende smartphones, herunder hvilke apps, der er på disse. Konkret udfordrer brugen af sociale medier og opmærksomhedsfastholdende spil især børnenes relationer og sociale trivsel.

Med afsæt i disse erfaringer og den fælles vision for fritidspædagogikken foreslår forslagsstillerne at udvikle en fælles vision og retningslinjer for at minimere brugen af medbragte smartphones i klubtilbud for børn i 4.-6. klasse – med respekt for både det pædagogiske råderum og behovet for fælles retning.

Der eksisterer i dag ikke fælles retningslinjer for brugen af medbragte private smartphones i de aarhusianske klubber, hvilket skaber uens praksis og utydelige forventninger i mødet mellem børn, forældre og pædagogisk personale.

Klubtilbuddet for 4.-6. klasse er et offentligt tilbud, hvor alle børn skal kunne færdes uden pres på, hvem der kan og må have smartphones med hjemmefra, som det pædagogiske personale ikke må gribe ind i.

Forskningen og viden på området udvikler sig hastigt og konklusionerne om skærme, spil og sociale mediers negative effekter på børn og unge skærpes konstant. Det er tid til at lade det pædagogiske personale bruge tiden på fritidspædagogik og børnenes aktive nærvær og deltagelse i klublivet.

På denne baggrund indstilles det:

1. At Børn- og Ungeforvaltningen udarbejder fælles retningslinjer for håndtering og minimering af børns smartphonebrug i klubtilbud, som de enkelte klubber opfordres til at anvende, hvor det vurderes relevant.

2. At Børn- og Ungeforvaltningen stiller faglig viden, rådgivning og eksempler til rådighed for klubber, der ønsker at indføre smartphonefri rammer.

3. At der efter 12 måneder forelægges en status for Børn- og Ungeudvalget med erfaringer fra klubberne og eventuelle forslag til justeringer eller videre tiltag.

Formålet er at:

• Fremme nærvær, deltagelse og fordybelse i klubaktiviteterne.

• Styrke børnefællesskaber uden den sociale og digitale støj, som smartphones kan medføre.

• Understøtte børns udvikling i et rum, hvor relationer og aktiviteter ikke forstyrres af sociale medier (hvor aldersgrænserne gennemgående er 13 år) og konstante notifikationer.

Afgrænsning:

Vejledende retningslinjer for skærmbrug kan være en hjælp til at styrke nærvær og fællesskab i klubberne. De bør tage udgangspunkt i faglig viden, dialog med forældre og lokale behov – frem for forbud. Børn lever i en digital verden, og retningslinjerne skal støtte dem i at finde ro, leg og balance i hverdagen

Dette forslag vedrører derfor udelukkende børnenes egne smartphones i klubtiden for årgangene 4.-6. klasse. Forslaget indebærer ikke et generelt skærmforbud og berører dermed ikke brugen af klubbernes egne computere, tablets eller andre devices i forbindelse med fx gaming, kreative aktiviteter eller søgning af inspiration som led i de løbende pædagogisk styrede aktiviteter.

Stillet af Radikale Venstre, Konservative Folkeparti, Danmarks Demokraterne, Moderaterne & Alternativet

Steven Mathiesen (Ordfører og initiativtager RV), Preben Christensen (RV) og Birger Hermansen (RV)

Oliver Jespersen (C) Stig Skov (C), Vagn Thorsen (C), Oda Mortensen (C), Noah Sørensen (C) og Esben Frederiksen (C)

Øystein Berg (DD)

Emilie Dahl (M)

Rasmus Andreasen (Å)